I stedet for at presse studerende hurtigere gennem uddannelserne burde regeringen gøre noget ved ledigheden blandt nyuddannede.

Ny meningsmåling foretaget for metroXpress viser, at hele 84 pct. af danskerne er imod SU-nedskæringer.

Regeringens planer om at spare 2 mia. på SU'en er altså klart ude af trit med befolkningen - og med virkeligheden, mener fungerende uddannelsesordfører Nikolaj Villumsen.

Nytårskaffen galt i halsen

- ”I må hurtigere gennem uddannelserne. Vi har brug for jer,” lød det i statsministerens nytårstale. Jeg kender mange ledige nyuddannede, der fik kaffen galt i halsen over dén bemærkning, for deres virkelighed ser helt anderledes ud, siger Nikolaj Villumsen.

- De nyuddannede oplever tværtimod, at der ikke er brug for dem. Det er på dét punkt, statsministeren burde sætte ind.

Fakta er, at AC i 2012 registrerede det højest antal ledige nyuddannede akademikere nogensinde. Dertil kommer en stor gruppe, som nærmer sig den kritiske to års grænse, hvor dagpengene ophører.

Hvad skal de lynuddannede lave?

At befolkningen tager så klart afstand fra planerne om at skære i SU'en, kommer ikke bag på Nikolaj Villumsen.

- Det er hul i hovedet at jage unge gennem uddannelserne i en tid, hvor arbejdsløsheden blandt nyuddannede er tårnhøj. Når der ikke er job at få, ryger de jo blot fra SU til dagpenge, som er dyrere for staten. Det kan befolkningen selvfølgelig godt gennemskue.

Han har via et §20-spørgsmål bedt Helle Thorning om en nærmere forklaring på spareplanerne.

- Jeg savner helt klart et svar fra statsministeren på, hvad alle de nye lynuddannede skal lave, så de ikke ender i arbejdsløshedskøen. For det har jeg svært ved at se den økonomiske logik i.